CELEX: 32020R1079
Language: lv
Date: 2020-07-20 00:00:00
Title: Komisijas Īstenošanas regula (ES) 2020/1079 (2020. gada 20. jūlijs) par to datu verificēšanu un labošanu, kas minēti Regulā (ES) 2018/956 par jaunu lielas noslodzes transportlīdzekļu CO2 emisiju un degvielas patēriņa monitoringu un ziņošanu (Dokuments attiecas uz EEZ)

22.7.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 235/1
               
            
         KOMISIJAS ĪSTENOŠANAS REGULA (ES) 2020/1079
         (2020. gada 20. jūlijs)
         par to datu verificēšanu un labošanu, kas minēti Regulā (ES) 2018/956 par jaunu lielas noslodzes transportlīdzekļu CO2 emisiju un degvielas patēriņa monitoringu un ziņošanu
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2018/956 (2018. gada 28. jūnijs) par jaunu lielas noslodzes transportlīdzekļu CO2 emisiju un degvielas patēriņa monitoringu un ziņošanu (1) un jo īpaši tās 8. panta 4. punktu,
         tā kā:
         
                     (1)
                  
                  
                     Regulas (ES) 2018/956 8. panta 2. punktā Komisijai ir noteikts pienākums verificēt to datu kvalitāti, kurus dalībvalstis un lielas noslodzes transportlīdzekļu ražotāji paziņojuši saskaņā ar minētās regulas 4. un 5. pantu. Tas arī uzliek Komisijai pienākumu labot šādas verifikācijas laikā konstatētas neatbilstības.
                  
               
                     (2)
                  
                  
                     Tāpēc ir lietderīgi noteikt lielas noslodzes transportlīdzekļu ražotāju paziņoto datu verifikācijas un labošanas pasākumus. Jo īpaši ir jānosaka procedūra, ar kuru verificē, vai dati, ko lielas noslodzes transportlīdzekļu ražotāji paziņojuši saskaņā ar Regulas (ES) 2018/956 I pielikuma B daļas 2. punktu, atbilst attiecīgajam datu avotam, proti, motora tipa apstiprinājuma sertifikātam, kas izdots saskaņā ar Eiropas Parlamenta un Padomes Regulu (EK) Nr. 595/2009 (2), un ražotāja uzskaites datnei.
                  
               
                     (3)
                  
                  
                     To lielas noslodzes transportlīdzekļu skaitam, kuru datu kvalitāte ir jāverificē, vajadzētu būt pietiekami lielam, lai Komisija varētu atklāt iespējamas neatbilstības paziņotajos datos un konstatēt, vai šādas neatbilstības ir sistemātiskas.
                  
               
                     (4)
                  
                  
                     Lai nodrošinātu ziņošanas procesa integritāti, verifikācijai būtu jāietver ražotāju paziņoto datu salīdzināšana ar datiem motora tipa apstiprinājuma sertifikātā un ražotāja uzskaites datnē.
                  
               
                     (5)
                  
                  
                     Ja Komisija konstatē neatbilstības, ražotājiem būtu jādod iespēja labot datus. Ja šādas neatbilstības ir sistemātiskas, ražotājiem būtu jāsniedz laboti dati par visiem attiecīgajā ziņošanas periodā reģistrētajiem transportlīdzekļiem.
                  
               
                     (6)
                  
                  
                     Lai nodrošinātu datu pareizību, ja ražotāji nav snieguši Komisijai labotus datus, Komisijai vajadzētu būt iespējai šos datus labot pašai. Lai nodrošinātu, ka ražotāji sniedz Komisijai pareizus datus, ja konstatētās neatbilstības ir sistemātiskas, Komisijai šie dati būtu jālabo, piemērojot korekcijas koeficientu visu attiecīgajā ziņošanas periodā reģistrēto lielas noslodzes transportlīdzekļu CO2 emisijām.
                  
               
                     (7)
                  
                  
                     Pārredzamības nolūkā no datiem, kas iekļauti centrālajā datu reģistrā lielas noslodzes transportlīdzekļiem, būtu jābūt nepārprotami skaidram, vai Komisija tos ir labojusi.
                  
               
                     (8)
                  
                  
                     Šajā regulā paredzētie pasākumi ir saskaņā ar Klimata pārmaiņu komitejas atzinumu,
                  
               IR PIEŅĒMUSI ŠO REGULU.
         
            1. pants
            Lielas noslodzes transportlīdzekļi, kuru datu kvalitāte ir jāverificē
            
               1.   Pēc tam, kad ražotāji ir paziņojuši datus saskaņā ar Regulas (ES) 2018/956 5. panta 1. punktu, Komisija attiecībā uz katru ražotāju verificē, cik kvalitatīvi ir vairāku to lielas noslodzes transportlīdzekļu dati, kas reģistrēti attiecīgajā ziņošanas periodā. Attiecībā uz 2019. gada ziņošanas periodu Komisija verificē tikai to lielas noslodzes transportlīdzekļu datu kvalitāti, kas reģistrēti no 2020. gada 1. janvāra.
            
            
               2.   Komisija 1. punktā minētos lielas noslodzes transportlīdzekļus atlasa pēc nejaušības principa. Atlasīto lielas noslodzes transportlīdzekļu skaits ir no 2 % līdz 10 % no katra ražotāja to lielas noslodzes transportlīdzekļu skaita, kas reģistrēti attiecīgajā ziņošanas periodā.
            
         
         
            2. pants
            Komisijas paziņojums un ražotāju un dalībvalstu sniegtā informācija
            
               1.   Komisija attiecīgajiem ražotājiem paziņo saskaņā ar 1. panta 2. punktu atlasīto lielas noslodzes transportlīdzekļu identifikācijas numurus.
            
            
               2.   Viena mēneša laikā pēc 1. punktā minētā paziņojuma saņemšanas ražotāji par katru atlasīto lielas noslodzes transportlīdzekli Komisijai iesniedz:
               
                           a)
                        
                        
                           ražotāja uzskaites datnes oriģinālu, kas sagatavots saskaņā ar Komisijas Regulas (ES) 2017/2400 (3) IV pielikuma I daļu;
                        
                     
                           b)
                        
                        
                           motora tipa apstiprinājuma sertifikāta kopiju, kas izdots saskaņā ar Regulu (EK) Nr. 595/2009.
                        
                     
            
               3.   Pēc Komisijas pieprasījuma ražotāji un dalībvalstis, kurās 1. punktā minētie lielas noslodzes transportlīdzekļi pirmo reizi reģistrēti, sniedz papildu informāciju, lai novērstu iespējamos trūkumus.
            
         
         
            3. pants
            Kriptogrāfiskās kontrolsummas vērtības un ražotāju paziņoto datu pareizības verifikācija
            
               1.   Attiecībā uz lielas noslodzes transportlīdzekļiem, kas atlasīti atbilstoši 1. panta 2. punktam, Komisija salīdzina saskaņā ar 2. panta 2. punkta a) apakšpunktu iesniegtā ražotāja uzskaites datnes oriģināla kriptogrāfiskās kontrolsummas vērtības ar atbilstošajām kriptogrāfiskās kontrolsummas vērtību norādēm, ko attiecīgā dalībvalsts iesniegusi saskaņā ar Regulas (ES) 2018/956 I pielikuma A daļas k) punktā noteikto pienākumu.
               Ja starp kriptogrāfisko kontrolsummu vērtībām ir atšķirības un ja to pieprasa Komisija, ražotāji verificē Komisijai iesniegto datu pareizību un viena mēneša laikā informē Komisiju par šādas verifikācijas rezultātu.
            
            
               2.   Attiecībā uz lielas noslodzes transportlīdzekļiem, kas atlasīti saskaņā ar 1. panta 2. punktu, Komisija salīdzina saskaņā ar Regulas (ES) 2018/956 5. pantu paziņotos datus ar attiecīgajiem datiem ražotāja uzskaites datnes oriģinālā, kas sagatavots saskaņā ar Regulas (ES) 2017/2400 IV pielikuma I daļu.
            
            
               3.   Attiecībā uz lielas noslodzes transportlīdzekļiem, kas atlasīti saskaņā ar 1. panta 2. punktu, Komisija drīkst veikt ar motoru saistīto datu, kas paziņoti saskaņā ar Regulas (ES) 2018/956 I pielikuma B daļas 2. punkta 75.–78. ierakstu, kontrolpārbaudi, salīdzinot tos ar atbilstošajām vērtībām motora tipa apstiprinājuma sertifikātā, kas izdots saskaņā ar Regulu (EK) Nr. 595/2009.
            
         
         
            4. pants
            Konstatējumu paziņošana
            
               1.   Komisija vai nu apstiprina saskaņā ar 3. pantu verificēto datu precizitāti, vai paziņo ražotājiem par visām konstatētajām neatbilstībām starp datiem, kas paziņoti saskaņā ar Regulas (ES) 2018/956 5. pantu, un atbilstošajiem datiem ražotāja uzskaites datnē un motora tipa apstiprinājuma sertifikātā, kas iesniegts saskaņā ar 2. panta 2. punktu.
            
            
               2.   Viena mēneša laikā pēc 1. punktā minētā paziņojuma saņemšanas ražotāji iesniedz Komisijai labotos datus par lielas noslodzes transportlīdzekļiem, kas atlasīti saskaņā ar 1. panta 2. punktu, un paskaidrojumu par minētajā paziņojumā minētajām neatbilstībām.
            
            
               3.   Ja Komisija konstatē, ka neatbilstības ir sistemātiskas, ražotāji viena mēneša laikā pēc 1. punktā minētā paziņojuma saņemšanas iesniedz Komisijai labotos datus par visiem lielas noslodzes transportlīdzekļiem, par kuriem ziņots attiecīgajā ziņošanas periodā, un paskaidrojumu par neatbilstībām.
            
            
               4.   Labotos datus, kas minēti 2. un 3. punktā, ražotāji elektroniski nosūta uz Uzņēmējdarbības datu repozitoriju, ko pārvalda Eiropas Vides aģentūra.
            
         
         
            5. pants
            Datu labošana
            
               1.   Ja Komisiju apmierina paskaidrojums un labotie dati, ko ražotāji snieguši saskaņā ar 4. pantu, tā labotos datus iekļauj galīgajā datu kopā, kas publicējama centrālajā datu reģistrā lielas noslodzes transportlīdzekļiem, un marķē to kā labotu.
            
            
               2.   Ja Komisiju neapmierina ražotāju sniegtais paskaidrojums vai iesniegtie labotie dati vai ja ražotāji neiesniedz labotos datus 4. panta 2. un 3. punktā noteiktajā termiņā, Komisija:
               
                           a)
                        
                        
                           labo saskaņā ar 1. panta 2. punktu atlasīto lielas noslodzes transportlīdzekļu, uz kuriem attiecas neatbilstības, g/tkm izteiktās CO2 emisijas, pamatojoties uz informāciju, ko ražotājs sniedzis saskaņā ar 2. panta 2. un 3. punktu;
                        
                     
                           b)
                        
                        
                           sistemātisku neatbilstību gadījumā labo visu attiecīgajā ziņošanas periodā reģistrēto lielas noslodzes transportlīdzekļu CO2 emisijas, piemērojot korekcijas koeficientu.
                        
                     
            
               3.   Korekcijas koeficientu, kas minēts 2. punkta b) apakšpunktā, nosaka, pamatojoties uz saskaņā ar 1. panta 2. punktu atlasītajiem lielas noslodzes transportlīdzekļiem novērotajām g/tkm izteikto CO2 emisiju neatbilstībām.
            
            
               4.   Komisija labotos datus iekļauj galīgajā datu kopā, kas publicējama centrālajā datu reģistrā lielas noslodzes transportlīdzekļiem, un marķē to kā labotu.
            
         
         
            6. pants
            Stāšanās spēkā
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 20. jūlijā
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 173, 9.7.2018., 1. lpp.
         
         
            (2)  Eiropas Parlamenta un Padomes Regula (EK) Nr. 595/2009 (2009. gada 18. jūnijs) par mehānisko transportlīdzekļu un motoru tipa apstiprinājumu attiecībā uz lielas celtspējas/kravnesības transportlīdzekļu radītām emisijām (Euro VI), par piekļuvi transportlīdzekļu remonta un tehniskās apkopes informācijai, par grozījumiem Regulā (EK) Nr. 715/2007 un Direktīvā 2007/46/EK un par Direktīvu 80/1269/EEK, 2005/55/EK un 2005/78/EK atcelšanu (OV L 188, 18.7.2009., 1. lpp.).
         
            (3)  Komisijas Regula (ES) 2017/2400 (2017. gada 12. decembris), ar ko Eiropas Parlamenta un Padomes Regulu (EK) Nr. 595/2009 īsteno attiecībā uz lielas noslodzes transportlīdzekļu CO2 emisiju un degvielas patēriņa noteikšanu un groza Eiropas Parlamenta un Padomes Direktīvu 2007/46/EK un Komisijas Regulu (ES) Nr. 582/2011 (OV L 349, 29.12.2017., 1. lpp.).